Il-priġunieri tal-gwerra wara l-kunflitt l-aktar reċenti bejn l-Armenja u l-Ażerbajġan Riżoluzzjoni tal-Parlament Ewropew tal-20 ta' Mejju 2021 dwar il-priġunieri tal-gwerra wara l-kunflitt l-aktar reċenti bejn l-Armenja u l-Ażerbajġan (2021/2693(RSP)) Il-Parlament Ewropew, – wara li kkunsidra r-riżoluzzjonijiet preċedenti tiegħu dwar l-Armenja u l-Ażerbajġan, – wara li kkunsidra l-laqgħa tal-Kunsill ta' Sħubija UE-Armenja tas-17 ta' Diċembru 2020 u l-laqgħa tal-Kunsill ta' Kooperazzjoni UE-Ażerbajġan tat-18 ta' Diċembru 2020 u l-konklużjonijiet rispettivi tagħhom, – wara li kkunsidra l-Karta tan-Nazzjonijiet Uniti (NU), il-Konvenzjoni tan-NU Kontra t-Tortura u Trattamenti jew Pieni Oħra Krudili, Inumani jew Degradanti, il-Konvenzjoni Ewropea dwar id-Drittijiet tal-Bniedem u l-Konvenzjoni ta' Ġinevra (III) dwar it-Trattament tal-Priġunieri tal-Gwerra, – wara li kkunsidra d-dikjarazzjoni tripartitika tal-waqfien mill-ġlied mill-Armenja, l-Ażerbajġan u r-Russja tad-9 ta' Novembru 2020, li daħlet fis-seħħ fl-10 ta' Novembru 2020, – wara li kkunsidra r-rapport tal-Human Rights Watch tad-19 ta' Marzu 2021 bit-titolu "Azerbaijan: Armenian POWs Abused in Custody" (Ażerbajġan: POWs Armeni Abbużati f'Kustodja), – wara li kkunsidra d-dikjarazzjoni tal-UE tat-28 ta' April 2021 dwar il-priġunieri mill-kunflitt reċenti bejn l-Armenja u l-Ażerbajġan, – wara li kkunsidra d-Dikjarazzjonijiet mill-Kopresidenti tal-Grupp ta' Minsk tal-OSKE tal-25 ta' Ottubru 2020, tat-30 ta' Ottubru 2020, tal-14 ta' Diċembru 2020, tat-13 ta' April 2021 u tal-5 ta' Mejju 2021, – wara li kkunsidra n-notifika tal-Qorti Ewropea tad-Drittijiet tal-Bniedem lill-Kumitat tal-Ministri tal-Kunsill tal-Ewropa tad-9 ta' Marzu 2021, skont l-Artikolu 39 tar-Regoli tal-Qorti, dwar miżuri provviżorji fir-rigward tal-kunflitt armat reċenti bejn l-Armenja u l-Ażerbajġan, – wara li kkunsidra l-Artikoli 144(5) u 132(4) tar-Regoli ta' Proċedura tiegħu, A. billi sa mill-ewwel gwerra fuq ir-reġjun ta' Nagorno-Karabakh bejn l-1988 u l-1994, il-komunità internazzjonali pprovat tinnegozja soluzzjoni ta' paċi dejjiema u komprensiva għall-kunflitt Nagorno-Karabakh, immexxija mill-Kopresidenti tal-Grupp ta' Minsk tal-OSKE; B. billi l-kunflitt armat l-aktar reċenti bejn l-Armenja u l-Ażerbajġan mis-27 ta' Settembru sal-10 ta' Novembru 2020 ħalla aktar minn 5 000 suldat mejta u wassal għall-feriment u l-qtil ta' mijiet ta' ċivili u sposta eluf oħra; billi qed ikompli jolqot lill-popolazzjoni minħabba nuqqas ta' informazzjoni dwar fejn jinsabu l-qraba, ir-ritorn ta' ftit biss mill-priġunieri tal-gwerra u priġunieri oħra, problemi bir-ritorn tal-fdalijiet umani, l-impedimenti għall-aċċess għall-assistenza umanitarja u l-qerda tal-infrastruttura bażika; C. billi l-persuni affettwati matul dan il-kunflitt twil diġà esperjenzaw tbatija eċċessiva; billi b'mod ġenerali, il-kunflitt wassal għal għadd estensiv u inaċettabbli ta' vittmi ċivili; D. billi l-ostilitajiet intemmu wara 44 jum wara ftehim dwar waqfien sħiħ mill-ġlied fin-Nagorno-Karabakh u madwaru bejn l-Armenja, l-Ażerbajġan u r-Russja, li ġie ffirmat fid-9 ta' Novembru 2020 u daħal fis-seħħ fl-10 ta' Novembru 2020; E. billi l-punt 8 tad-dikjarazzjoni tripartitika ta' waqfien mill-ġlied jistipula li l-priġunieri tal-gwerra, l-ostaġġi u detenuti oħra, kif ukoll il-fdalijiet ta' dawk maqtula, iridu jiġu skambjati; billi dawn l-iskambji għandhom isiru skont il-prinċipju "kollox għal kulħadd" ("all for all"); F. billi kemm l-Armenja kif ukoll l-Ażerbajġan huma partijiet għall-Konvenzjoni ta' Ġinevra (III) dwar it-Trattament tal-Priġunieri tal-Gwerra, li fl-Artikolu 118 tistipula li l-priġunieri tal-gwerra jeħtiġilhom jinħelsu u jiġu ripatrijati mingħajr dewmien wara l-waqfien tal-ostilitajiet attivi; billi l-Artikolu 13 tal-Konvenzjoni ta' Ġinevra (III) jistipula li l-priġunieri tal-gwerra jeħtiġilhom f'kull ħin jiġu ttrattati b'mod uman, kwalunkwe att jew ommissjoni illegali mid-Detenzjoni tal-Poter li jikkawżaw il-mewt jew jipperikolaw serjament is-saħħa ta' priġunier tal-gwerra fil-kustodja tiegħu huma pprojbiti, u se jitqiesu bħala ksur serju tal-Konvenzjoni; billi l-Konvenzjoni tipproteġi wkoll lill-priġunieri tal-gwerra (POWs) kontra atti ta' vjolenza jew intimidazzjoni, insulti u kurżità pubblika; G. billi l-persunal militari u ċ-ċivili detenuti qabel u wara l-waqfien mill-ġlied igawdu minn status differenti skont id-dritt internazzjonali; billi, minn naħa, il-persunal militari maqbud fi priġunerija qabel u wara l-waqfien mill-ġlied għandu jiġi rikonoxxut bħala POWs u jibbenefika minn protezzjoni skont il-Konvenzjonijiet ta' Ġinevra; billi, min-naħa l-oħra, iċ-ċivili detenuti matul il-kunflitt jeħtiġilhom jiġu rikonoxxuti bħala persuni protetti u huma protetti wkoll skont il-Konvenzjonijiet ta' Ġinevra; billi minflok, iċ-ċivili detenuti wara l-waqfien mill-ġlied huma protetti skont id-dritt internazzjonali dwar id-drittijiet tal-bniedem; H. billi sa mis-sospensjoni tal-ostilitajiet, saru diversi skambji ta' priġunieri, kemm militari kif ukoll ċivili, bl-aktar wieħed reċenti jsir fil-4 ta' Mejju 2021; I. billi skont rapporti inkwetanti, madwar 200 Armen qed jinżammu fil-magħluq fl-Ażerbajġan; billi l-Qorti Ewropea tad-Drittijiet tal-Bniedem (QEDB) iddikjarat li rċeviet ilmenti dwar 249 Armen maqbuda mill-Ażerbajġan; billi l-QEDB applikat miżuri provviżorji fir-rigward tal-229 Armen, u 183 minnhom għadhom fis-seħħ; billi fid-9 ta' Marzu 2021 il-QEDB ikkonkludiet li l-Ażerbajġan kien naqas milli jikkonforma mal-miżuri, filwaqt li ġġudikat l-informazzjoni pprovduta bħala ġenerali u limitata wisq; billi l-awtoritajiet Ażerbajġani rrikonoxxew li 72 Armen jinsabu priġunieri; billi fir-rigward ta' 112-il individwu oħra, l-ebda informazzjoni ma ġiet sottomessa mill-Ażerbajġan lill-QEDB; billi d-destin tal-POWs Armeni l-oħra mhuwiex magħruf; billi mill-waqfien tal-ostilitajiet, 73 POWs u ċivili Armeni ġew ripatrijati lejn l-Armenja; J. billi l-QEDB irċeviet ukoll ilmenti fir-rigward ta' 16-il persuna Azerbajġana li allegatament inqabdu priġunieri mill-Armenja, li 12 minnhom ġew ripatrijati f'Diċembru 2020; billi l-QEDB issospendiet l-eżami tagħha skont l-Artikolu 39 fir-rigward tal-erba' individwi l-oħra, minħabba n-natura tal-informazzjoni riċevuta mill-Gvern tal-Armenja; K. billi saru rapporti kredibbli li l-persunal tas-servizz Armen u ċ-ċivili ttieħdu wkoll bħala priġuniera sa mill-waqfien tal-ostilitajiet fl-10 ta' Novembru 2020; billi l-awtoritajiet Ażerbajġani jsostnu li dawn l-ostaġġi u l-priġunieri huma terroristi u ma jistħoqqilhomx status ta' POW skont il-Konvenzjoni ta' Ġinevra; L. billi fid-19 ta' Marzu 2021, il-Human Rights Watch irrapportat li s-sigurtà u l-forzi armati tal-Ażerbajġan kienu abbużaw mill-POWs Armeni, u ssoġġettawhom għal tortura u trattament krudili u degradanti jew meta nqabdu, matul it-trasferiment tagħhom, jew waqt li kienu f'kustodja f'diversi faċilitajiet ta' detenzjoni; billi l-forzi Ażerbajġani użaw il-vjolenza biex iżommu persuni ċivili u ssoġġettawhom għal tortura u għal kundizzjonijiet ta' detenzjoni inumani u degradanti, li wasslu għall-mewt ta' mill-inqas żewġ detenuti fil-kustodja tal-Ażerbajġan; billi l-forzi tal-Ażerbajġan arrestaw lil dawn iċ-ċivili minkejja li ma kien hemm l-ebda evidenza li huma kienu ta' theddida għas-sigurtà li setgħet tiġġustifika d-detenzjoni tagħhom skont id-dritt umanitarju internazzjonali; billi l-Ażerbajġan jiċħad akkużi li l-POWs Armeni ġew soġġetti għal trattament li jikser il-Konvenzjonijiet ta' Ġinevra; M. billi huwa rrappurtat li vidjos ċċirkolati fuq l-Internet u fuq il-midja soċjali juru evidenza ta' abbuż u trattament ħażin ta' priġunieri minn membri tal-forzi armati taż-żewġ naħat tal-kunflitt; billi ma hemm l-ebda indikazzjoni li l-awtoritajiet Ażerbajġani jew Armeni wettqu investigazzjonijiet fil-pront, pubbliċi u effettivi fuq dawn l-inċidenti, jew li l-investigazzjonijiet, jekk saru, waslu għal prosekuzzjonijiet kriminali; billi hemm allegazzjonijiet li POWs u persuni protetti oħra ġew soġġetti għal qtil extraġudizzjarju, għajbien sfurzat u profanazzjoni tal-mejtin; N. billi fis-17 ta' Mejju 2021 il-Kummissjoni ħabbret l-allokazzjoni ta' EUR 10 miljun addizzjonali f'għajnuna umanitarja biex tgħin liċ-ċivili affettwati mill-kunflitt reċenti fir-reġjun ta' Nagorno-Karabakh u madwaru, u provdiet l-assistenza tal-UE lill-persuni fil-bżonn li ammontat għal aktar minn EUR 17-il miljun, mill-bidu tal-ostilitajiet f'Settembru 2020; O. billi l-partijiet kollha fil-kunflitt għandhom jipprovdu mapep aġġornati taż-żoni bil-mini biex jippermettu liċ-ċivili jirritornaw lejn reġjuni li qabel kienu f'kunflitt; P. billi apparentament il-"Park tat-Trofej Militari" inawgurat f'Baku fit-12 ta' April 2021 fih wirja tal-materjal militari Armen, mannekwini tax-xama' li jirrapreżentaw suldati mejta u li qed imutu u mudelli ta' POWs Armeni inkatenati f'ċella, u din il-wirja tista' tiġi perċepita bħala glorifikazzjoni tal-vjolenza u ġġib magħha r-riskju li jiġu instigati aktar sentiment ostili, diskors ta' mibegħda jew saħansitra trattament inuman ta' priġunieri tal-gwerra u priġunieri ċivili Armeni oħra li għad hemm, u b'hekk tipperpetwa l-atmosfera ta' mibegħda u tikkontradixxi kwalunkwe dikjarazzjoni uffiċjali dwar ir-rikonċiljazzjoni; Q. billi fit-12 ta' Mejju 2021, truppi mill-Ażerbajġan daħlu temporanjament fit-territorju tal-Armenja, u dan jammonta għal ksur tal-integrità territorjali tal-Armenja u tad-dritt internazzjonali; billi dan il-ksur tas-sovranità tat-territorju Armen isegwi dikjarazzjonijiet inkwetanti mir-rappreżentanti Ażerbajġani, fosthom il-President, fejn deher li kienu qed iqajmu pretensjonijiet territorjali u jheddu l-użu tal-forza u b'hekk jimminaw l-isforzi favur is-sigurtà u l-istabbiltà fir-reġjun; R. billi, matul dawn l-aħħar xhur, twettqet ir-ripatrijazzjoni tal-fdalijiet umani u ġiet provduta għajnuna umanitarja lill-popolazzjonijiet milquta serjament mill-kunflitt; S. billi huma meħtieġa sforzi mġedda biex tinbena l-fiduċja bejn iż-żewġ pajjiżi u jsir progress lejn paċi sostenibbli; Jitlob il-ħelsien immedjat u mingħajr kundizzjonijiet tal-priġunieri Armeni kollha, kemm militari kif ukoll ċivili, li ġew detenuti matul u wara l-kunflitt, u jitlob lill-Ażerbajġan biex fil-futur joqgħod lura mid-detenzjonijiet arbitrarji; iħeġġeġ lill-partijiet jimplimentaw bis-sħiħ id-dikjarazzjoni tripartitika tal-waqfien mill-ġlied tad-9 ta' Novembru 2020, li tipprevedi skambju ta' priġunieri tal-gwerra, ostaġġi u detenuti oħra, kif ukoll il-fdalijiet ta' dawk maqtula waqt l-ostilitajiet; Jiddeplora l-vjolenza li seħħet matul l-aktar gwerra reċenti bejn l-Armenja u l-Ażerbajġan fuq Nagorno-Karabakh; jesprimi s-solidarjetà tiegħu mal-vittmi u mal-familji tagħhom; jiddeplora l-ksur tal-waqfien mill-ġlied, li wassal għal aktar tbatija umana, telf ta' ħajja u qerda; jikkundanna l-attakki kollha mmirati lejn il-popolazzjoni ċivili u jfakkar fl-obbligu tal-Istati, skont id-dritt umanitarju internazzjonali, li jipproteġu l-ħajjiet ċivili; Iħeġġeġ lill-Gvern tal-Ażerbajġan biex jipprovdi listi eżawrjenti tal-persuni kollha detenuti fil-ħabsijiet tiegħu b'rabta mal-kunflitt armat u biex jipprovdi informazzjoni dwar fejn dawn jinsabu u saħħithom, inklużi dawk li mietu fil-ħabsijiet; Ifakkar li n-nuqqas ta' divulgazzjoni ta' informazzjoni dwar x'ġara mill-persuni neqsin u fejn jinsabu jista' jammonta għal għajbien sfurzat, li kemm l-Ażerbajġan kif ukoll l-Armenja impenjaw ruħhom li jimpedixxu; jistieden lil partijiet kollha jikkjarifikaw is-sitwazzjoni u l-lokalizzazzjoni ta' dawk li għebu u jittrattaw l-iġsma mejta b'dinjità; Jitlob li l-Gvern tal-Ażerbajġan jirrispetta s-salvagwardji legali, jippermetti aċċess għall-avukati, it-tobba u d-difensuri tad-drittijiet tal-bniedem lill-priġunieri Armeni u jiffaċilita l-komunikazzjonijiet tagħhom mal-qraba; Jesprimi t-tħassib serju tiegħu dwar rapporti kredibbli, li skonthom il-priġunieri tal-gwerra Armeni u persuni detenuti oħra kienu u qed jinżammu f'kundizzjonijiet degradanti, u li ġew suġġetti għal trattament inuman u tortura meta nqabdu jew waqt id-detenzjoni tagħhom; jikkundanna l-każijiet kollha ta' tortura u għajbien sfurzat, inklużi dawk imwettqa waqt kunflitti armati, kif ukoll it-trattament ħażin u l-profanazzjoni tal-iġsma; Jistieden lill-awtoritajiet Ażerbajġani jiżguraw li dawk li għadhom f'kustodja jingħataw il-protezzjonijiet kollha meħtieġa skont id-dritt internazzjonali tad-drittijiet tal-bniedem u d-dritt umanitarju, inkluża l-libertà mit-tortura u mit-trattament inuman; jistieden lill-awtoritajiet Armeni u Ażerbajġani jwettqu investigazzjonijiet indipendenti, fil-pront, pubbliċi u effettivi fuq l-allegazzjonijiet kredibbli kollha ta' ksur serju tal-Konvenzjonijiet ta' Ġinevra u ksur ieħor tad-dritt internazzjonali u delitti tal-gwerra, u, jekk jagħti l-każ, iressqu prosekuzzjonijiet, sabiex jiġi żgurat li l-atturi jinżammu responsabbli u li jiġu provdut rimedju għall-vittmi, possibbilment bl-għajnuna ta' missjoni internazzjonali speċifika; jistieden lill-Gvern tal-Ażerbajġan jikkoopera bis-sħiħ mal-QEDB biex tiġi investigata l-validità tar-rapporti ta' trattament diżumanizzanti fuq il-priġunieri Armeni u biex l-atturi ta' dan jinżammu responsabbli; Ifakkar li attwalment ma hemm l-ebda informazzjoni kredibbli disponibbli għall-pubbliku dwar il-POWs u d-detenuti Ażerbajġani fil-kustodja Armena; Ifakkar lill-partijiet kollha fil-kunflitt fl-obbligu tagħhom li jirrispettaw id-dritt umanitarju internazzjonali, li jipprojbixxi t-tortura u trattament degradanti jew inuman ieħor, u jtenni li t-tortura u t-trattament ħażin tal-priġunieri tal-gwerra jikkostitwixxu delitti tal-gwerra; Jikkundanna bil-qawwa l-inċident li seħħ fid-9 ta' April 2021, meta l-awtoritajiet Ażerbajġani bagħtu ajruplan vojt li suppost kellu jirrimpatrija d-detenuti Armeni; iqis li dan huwa att ferm insensittiv u, barra minn hekk, wieħed li juri attitudni ġeneralment degradanti mill-Ażerbajġan lejn id-detenuti Armeni u l-familji tagħhom; Jinsisti fuq il-ħtieġa urġenti li wieħed joqgħod lura minn kwalunkwe retorika jew azzjoni ostili li jistgħu jiġu perċepiti bħala instigazzjoni għall-mibegħda jew għall-vjolenza pura jew bħala appoġġ tal-impunità, jew li joħolqu r-riskju li jimminaw l-isforzi favur l-istabbiliment u l-promozzjoni ta' atmosfera li twassal għall-fiduċja u r-rikonċiljazzjoni, il-kooperazzjoni u l-paċi sostenibbli; Jistieden lill-Gvern tal-Ażerbajġan jikkoopera bis-sħiħ mal-QEDB dwar il-kwistjoni tal-priġunieri Armeni u jikkonforma mal-miżuri provviżorji tal-Qorti, li ordnat lill-Ażerbajġan jipprovdi informazzjoni dettaljata dwar il-kundizzjonijiet tad-detenzjoni tal-priġunieri, l-istat tas-saħħa tagħhom u l-miżuri meħuda biex jirritornahom; Jesprimi t-twemmin tiegħu li skambju sħiħ tal-priġunieri u tal-fdalijiet tal-mejtin u r-riżoluzzjonii finali ta' din il-kwistjoni jikkostitwixxu emerġenza umanitarja, speċjalment għall-familji ta' dawk affettwati, u tkun tirrapreżenta l-ewwel miżura ta' bini ta' fiduċja, assolutament neċessarja, biex ikun hemm bidu ta' stabbiltà fir-reġjun; Jistieden lill-Gvern tal-Ażerbajġan jiggarantixxi aċċess liberu u mingħajr xkiel lill-priġunieri għall-organizzazzjonijiet internazzjonali rilevanti, bħall-Kumitat Internazzjonali tas-Salib l-Aħmar u l-Kumitat Ewropew għall-Prevenzjoni tat-Tortura u t-Trattament jew Pieni Inumani jew Degradanti; Jenfasizza l-ħtieġa urġenti li jiġi żgurat li l-għajnuna umanitarja tista' tilħaq lil dawk fil-bżonn, li s-sigurtà tal-popolazzjoni Armena u tal-wirt kulturali tagħha fir-reġjun ta' Nagorno-Karabakh tiġi żgurata, u li l-persuni spustati internament u r-rifuġjati jkunu jistgħu jirritornaw fil-postijiet ta' residenza preċedenti tagħhom; Jinsisti bil-qawwa li ż-żewġ partijiet fil-kunflitt iżommu lura minn kwalunkwe azzjoni li teqred il-wirt Armen fl-Ażerbajġan u l-wirt Azeri fl-Armenja; jitlob ir-restawr sħiħ tas-siti mwaqqgħin u jappella għal aktar involviment mill-komunità internazzjonali fil-protezzjoni tal-wirt dinji fir-reġjun; Ifakkar fl-isforzi tal-komunità internazzjonali mmexxija mill-Kopresidenti tal-Grupp ta' Minsk tal-OSKE biex tinstab soluzzjoni paċifika, dejjiema, komprensiva u sostenibbli abbażi tal-Prinċipji Bażiċi tal-OSKE tal-2009 (li ma tintużax il-forza, l-integrità territorjali tal-Istati u l-ugwaljanza tad-drittijiet tal-popli u d-dritt tagħhom għall-awtodeterminazzjoni) bl-objettiv li jiġi ddeterminat l-istatus futur tar-reġjun ta' Nagorno-Karabakh; ifakkar li dan jista' jinkiseb biss permezz ta' soluzzjoni politika negozjata b'impenn ġenwin mill-partijiet ikkonċernati kollha; jistieden lill-partijiet jerġgħu jibdew djalogu politiku ta' livell għoli mal-ewwel opportunità, taħt l-awspiċi tal-Kopresidenti tal-Grupp ta' Minsk tal-OSKE; jistieden lill-gvern Armen u l-gvern Ażerbajġan, kif ukoll lill-medjaturi internazzjonali, biex sistematikament jinkludu lin-nisa fil-proċess ta' paċi u jikkonsultaw mad-difensuri nisa tad-drittijiet tal-bniedem; Jiddispjaċih li l-Istati Membri tal-UE li pparteċipaw fil-Grupp ta' Minsk tal-OSKE ma kinux preżenti meta ġie nnegozjat il-ftehim tal-waqfien mill-ġlied, u li l-UE ma użatx l-influwenza ta' mexxejja tagħha biex iġġib tnejn mis-Sħab tal-Lvant apprezzati ħafna tagħha mal-mejda tan-negozjati; Jiddeplora l-ftuħ tal-hekk imsejjaħ Park tat-Trofej f'Baku, miftuħ għall-pubbliku mill-14 ta' April 2021, peress li jkompli jintensifika sentimenti ostili dejjiema u jimmina l-fiduċja reċiproka bejn l-Armenja u l-Ażerbajġan; iħeġġeġ, għalhekk, l-għeluq tiegħu mingħajr dewmien; Jistieden lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ) u lill-Kummissjoni joffru l-assistenza kollha meħtieġa kemm lill-Armenja kif ukoll lill-Ażerbajġan biex jikkonsolidaw il-waqfien mill-ġlied, u jappoġġaw kwalunkwe sforz li jwassal għall-istabbiltà, ir-rikostruzzjoni, il-bini tal-fiduċja u r-riabilitazzjoni ta' wara l-gwerra, kif ukoll biex isegwu mill-qrib l-implimentazzjoni tad-dispożizzjonijiet tal-waqfien mill-ġlied, speċjalment fir-rigward tal-mekkaniżmu ta' monitoraġġ tiegħu; jistieden lis-Servizz Ewropew għall-Azzjoni Esterna, lill-Kummissjoni u lill-Istati Membri jżidu l-appoġġ tagħhom għas-soċjetà ċivili u d-difensuri tad-drittijiet tal-bniedem u l-kooperazzjoni magħhom, b'mod partikolari fir-rigward tar-restrizzjonijiet fuq xogħolhom; iqis li r-Rappreżentant Speċjali tal-UE għall-Kawkasu tan-Nofsinhar għandu rwol importanti f'dan ir-rigward; Jistieden lill-Kummissjoni u lill-Istati Membri biex ikomplu jappoġġaw l-għoti ta' għajnuna umanitarja urġenti u l-ħidma ta' organizzazzjonijiet internazzjonali f'dan il-qasam u fil-protezzjoni tal-wirt kulturali u reliġjuż, kif ukoll biex jappoġġaw l-organizzazzjonijiet tas-soċjetà ċivili fl-Armenja u l-Ażerbajġan li ġenwinament jikkontribwixxu għar-rikonċiljazzjoni; Jistieden lill-VP/RGħ, flimkien mal-Istati Membri, jindirizzaw ukoll is-sigurtà, l-istabbiltà u l-kooperazzjoni reġjonali fil-Kawkasu tan-Nofsinhar fis-summit tas-Sħubija tal-Lvant li jmiss fil-ħarifa tal-2021; Jagħti istruzzjonijiet lill-President tiegħu biex jgħaddi din ir-riżoluzzjoni lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-Kunsill, lill-Kummissjoni, lill-gvernijiet u l-parlamenti tal-Istati Membri, lis-Segretarju Ġenerali tan-Nazzjonijiet Uniti, lis-Segretarju Ġenerali tal-OSKE, lill-Kopresidenti tal-Grupp ta' Minsk, lill-President, lill-Gvern u lill-Parlament tal-Armenja u lill-President, lill-Gvern u lill-Parlament tal-Ażerbajġan.
Extracted from TA-9-2021-0251_MT.docx